Doi inspectori vamali, cercetați de CNA pentru corupere pasivă
- Victoria Popa
- 10 mai 2024, 13:50
Doi inspectori vamali din cadrul Postului Cahul-Oancea al Biroului Vamal Sud din Republica Moldova au fost denunțați la Centrul Național Anticorupție (CNA) pentru pretinderea mijloacelor financiare ilicite în procesul de vămuire a mărfurilor de import și export, informează serviciul de presă al CNA.
Doi inspectori vamali ar fi pretins sistematic între 100-500 de euro pentru vămuirea mărfurilor
Potrivit materialelor cauzei, inspectorii ar fi pretins și primit sistematic de la transportatorii de pasageri și colete mijloace bănești între 100-500 de euro, suma variind în funcție de valoarea mărfurilor transportate. În cadrul acțiunilor de urmărire penala și a măsurilor speciale de investigații în cauza penală au fost documentate mai multe cazuri de pretindere, primire și transmitere, sub controlul CNA, a mijloacelor bănești, precum și a altor bunuri materiale.
Cei doi inspectori vamali, verificați de CNA la domiciliu și în automobile
Astăzi, 10 mai 2024, ofițerii Centrul Național Anticorupție au descins cu percheziții la Postul vamal Cahul-Oancea, la domiciliile și automobilele bănuiților, de unde au ridicat mai multe probe. Cercetările continuă sub conducerea procesuală a procurorilor din cadrul Procuraturii municipiului Cahul.
Amintim că, orice persoană se prezumă a fi nevinovată până la pronunţarea unei decizii definitive şi irevocabile a instanţei de judecată.